钦定古今图书集成/理学汇编/字学典/第101卷 > 张旭
## 钦定古今图书集成/理学汇编/字学典/第101卷 > 张旭

按《唐书李白传》：文宗时，诏以白歌诗，裴旻剑舞，张旭
草书，为三绝。旭，苏州吴人，嗜酒，每大醉，呼叫狂走，乃
下笔。或以头濡墨而书，既醒自视，以为神，不可复得
也，世呼张颠。初仕为常熟尉，有老人陈牒求判，宿昔
又来。旭怒其烦，责之。老人曰：“‘观公笔奇妙，欲以藏家
尔’。旭因问所藏，尽出其父书。旭视之，天下奇笔也。自
是尽其法。”旭自言始见公主担夫争道，又闻鼓吹而
得笔法。意观倡公孙舞剑，器得其神。后人论书，欧、虞、
褚、陆皆有异论，至旭无非短者，传其法，惟崔邈、颜真
卿云。

按《临池妙诀》，“旭之传法，盖多其人。若韩太傅滉、徐吏
部浩、颜鲁公真卿、魏仲犀，又传清河崔邈。”

按《授笔要说》：“后汉崔子玉，历锺王以下传授，至于永
禅师而至张旭，始弘八法，次演五势，更备九用。”
按《集古录》，唐《郎官石记》，“张旭书此字真楷可爱。”
按《宣和书谱》，旭本以颠草至小楷行书，又不减草字
之妙。其草字虽奇怪百出，而求其源流，无一点画不
该规矩者。或谓张颠不颠者是也。今御府所藏草书二十有四：《奇怪书》，《醉墨帖》，《孔君帖》，《皇甫帖》，《大弟帖》，《诸
舍帖》，《久不得书帖》，《德信帖》，《定行帖》，《自觉帖》，《平安帖》，《承
告帖》，《洛阳帖》，《永嘉帖》，《清鉴等帖》，《缣素帖》，《华阳帖》，《大草
帖》，《春草帖》，《秋深帖》，《王粲评诗》，《长安帖》，《酒船帖》千文。
按《金壶记》：“张旭草书为世所重。有人家贫，因卜旭为
邻，数四致简于旭，得其报章，遂鬻于市，后获富足”焉。
按《历代名画记》。张颠以善草得名。余曾见小楷乐毅。
虞褚之流。

按《书史会要》：“陆彦远传父书法以传张旭。旭，彦远之
甥也。”